ไฟแนนซ์ทูเดย์
โดย...ช.ชดา
21 พ.ย. 2559

โดย...ช.ชดา
กรมศุลกากรยุค กุลิศ สมบัติศิริ เป็นอธิบดี เพิ่มประสิทธิภาพการจัดเก็บภาษีนำเข้าด้วยการติดตั้งเครื่องเอกซเรย์ที่สายพานลำเลียงกระเป๋าทุกใบ เครื่องมือรุ่นใหม่เจ๋งกว่าเดิม สามารถมองเห็นสีคร่าวๆ ของสิ่งของภายในอีกด้วย เจ้าหน้าที่ดูแล้วก็ติดแท็กที่จะแบ่งระดับของต้องสำแดง กระเป๋าใบไหนมีของต้องสงสัยที่จะต้องถูกเปิดก็จะติดสติ๊กเกอร์พิเศษ 
ฉะนั้น ต่อไปนี้การเรียกนักท่องเที่ยวให้เปิดกระเป๋าใบไหน ก็ไม่ต้องตกใจ มั่นใจได้ว่ามีของต้องตาศุลกากรแน่นอน ส่วนจะว่าซื้อมาใช้เอง หรือซื้อฝาก หรือซื้อมาขาย ถ้าเกิน 2 หมื่นบาท เจอภาษีแน่นอน
ปัญหาการตีความทางกฎหมายกรณีการคืนภาษีสรรพสามิตน้ำมัน และภาษีมูลค่าเพิ่มของ ปตท.ที่คืนกันไปร่วม 4 ปี ปีละ 3,000-4,000 ล้านบาท หากกฤษฎีกาตีความกฎหมายไม่เข้าข่ายการส่งออกงานนี้รัฐจะเสียหายร่วม 1.2 หมื่นล้านบาท และใครจะรับผิดชอบความเสียหายนี้ แต่ถ้าตีความว่ากรมศุลกากรตีความถูกแล้วก็จบ
เรื่องนี้ไม่น่าจะเป็นประเด็นเพราะไม่มีใครรู้ ซึ่งก็น่าแปลกที่คนของคลังเล่นกันเอง งานนี้ใครวางยา หรือไม่เจตนา อีกไม่นานก็รู้ 
ผยง ศรีวณิช กรรมการผู้จัดการธนาคารกรุงไทย เตรียมแถลงกลยุทธ์ของธนาคารต่อผู้บริหารทั้งหมดในเร็วนี้ ก่อนออกเดินสายพบปะพนักงานสาขาตามธรรมเนียมของเอ็มดีใหม่